b'\n_START_ARTICLE_\nPodol\xc4\x97s Kamenecas\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 pamin\xc4\x97tas 1062 m. kaip Kijevo Rusios miestas. 1241 m. miestas sugriautas mongol\xc5\xb3-totori\xc5\xb3 Rusios puolim\xc5\xb3 metu. XIV a. antrojoje pus\xc4\x97je miest\xc4\x85 u\xc5\xbe\xc4\x97m\xc4\x85 Algirdo kariai, neilgam miestas priklauso Lietuvos Did\xc5\xbeiajai Kunigaik\xc5\xa1tystei. 1430 m. Kamenec\xc4\x85 u\xc5\xbeima Kazimiero III kariai, miestas tampa Lenkijos karalyst\xc4\x97s dalimi, Podol\xc4\x97s vaivadijos centru; pastatoma pilis, tur\xc4\x97jusi saugoti ATR nuo totori\xc5\xb3-mongol\xc5\xb3._NEWLINE_Bohdano Chmelnyckio sukilimo metu (1648\xe2\x80\x931658 m.) miesto \xc5\xbeyd\xc5\xb3 bendruomen\xc4\x97 ypa\xc4\x8d nukent\xc4\x97jo tiek nuo Chmelnyckio kazok\xc5\xb3, tiek nuo Krymo totori\xc5\xb3 puolimo (j\xc5\xb3 pagrindinis tikslas buvo grobis)._NEWLINE_Po Bu\xc4\x8da\xc4\x8do sutarties pasira\xc5\xa1ymo 1672 m. trumpai tapo Osman\xc5\xb3 imperijos dalimi. Abiej\xc5\xb3 Taut\xc5\xb3 Respublikos karalius Jonas Sobieskis nor\xc4\x97damas i\xc5\xa1vengti osman\xc5\xb3 invazijos Okop\xc5\xb3 kaime pastat\xc4\x97 nauj\xc4\x85 tvirtov\xc4\x99. 1699 m. pagal Karlovic\xc5\xb3 sutart\xc4\xaf buvo gra\xc5\xbeintas Abiej\xc5\xb3 Taut\xc5\xb3 Respublikai. Tvirtov\xc4\x97 buvo sustiprinta ir i\xc5\xa1pl\xc4\x97sta bei vertinama kaip geriausia bei stipriausia tvirtov\xc4\x97 visoje Abiej\xc5\xb3 Taut\xc5\xb3 Respublikoje._NEWLINE_Po Antrojo ATR padalijimo 1793 m. atiteko Rusijos imperijai. Miestas tapo Podol\xc4\x97s gubernijos centru._NEWLINE_1915 m. Kamenec\xc4\x85 okupuoja Austrija-Vengrija. Po bol\xc5\xa1evik\xc5\xb3 revoliucijos Rusijoje 1917 m. buvo trumpalaiki\xc5\xb3 nepriklausom\xc5\xb3 Ukrainos Liaudies Respublikos bei Ukrainos valstyb\xc4\x97s sud\xc4\x97tyje. Vykstant lenk\xc5\xb3-bol\xc5\xa1evik\xc5\xb3 karui miest\xc4\x85 buvo u\xc5\xbe\xc4\x97m\xc4\x99 Lenkijos armija, ta\xc4\x8diau po Rygos sutarties pasira\xc5\xa1ymo 1921 m. atiteko Ukrainos Soviet\xc5\xb3 Socialistinei Respublikai._NEWLINE_Dauguma miesto gyventoj\xc5\xb3 buvo lenkai ir ukrainie\xc4\x8diai \xc5\xa1iek tiek ma\xc5\xbeiau buvo \xc5\xbeyd\xc5\xb3 ir arm\xc4\x97n\xc5\xb3. Naujoji soviet\xc5\xb3 vald\xc5\xbeiai buvo nepriimtinas ukrainie\xc4\x8di\xc5\xb3 ir lenk\xc5\xb3 dominavimas, tod\xc4\x97l dauguma j\xc5\xb3 buvo i\xc5\xa1tremti \xc4\xaf Sibir\xc4\x85._NEWLINE_Podol\xc4\x97s Kamenecas buvo naujai Ukrainos SSR \xc4\xafkurtos srities centras, ta\xc4\x8diau v\xc4\x97liau administracinis centras perkeltas \xc4\xaf Proskuriv\xc4\x85 (dabartinis Chmelnyckis)._NEWLINE_1927 m. kilo Kameneco, Podol\xc4\x97s Mohiliavo, Tiraspolio bei kit\xc5\xb3 piet\xc5\xb3 Ukrainos SSR miest\xc5\xb3 fabrik\xc5\xb3 darbinink\xc5\xb3 bei valstie\xc4\x8di\xc5\xb3 masiniai sukilimai prie\xc5\xa1 soviet\xc5\xb3 vald\xc5\xbei\xc4\x85. Sukilimai buvo numal\xc5\xa1inti pasitelkus i\xc5\xa1 Maskvos atsi\xc5\xb3st\xc4\x85 kariuomen\xc4\x99, oficialusis Kremlius tuo metu neig\xc4\x97 es\xc4\x85 Ukrainoje vyksta neramumai._NEWLINE_Mieste, kaip ir visoje Podol\xc4\x97je prie\xc5\xa1 Antrojo Pasaulinio kar\xc4\x85 buvo vykdomos grie\xc5\xbetos represijos \xe2\x80\x93 NKVD \xc5\xa1aud\xc4\x97 taikius gyventojus (\xc5\xbeinoma Vinycios tragedijos pavadinimu). Bendras represijos auk\xc5\xb3 skai\xc4\x8dius \xe2\x80\x93 apie 20 000 \xc5\xbemoni\xc5\xb3._NEWLINE_1941 m. Kamenec\xc4\x85 okupuoja Tre\xc4\x8diojo Reicho kariuomen\xc4\x97. Pirmosios ir vienos i\xc5\xa1 skaud\xc5\xbeiausi\xc5\xb3 \xc5\xbeyd\xc5\xb3 \xc5\xbeudyni\xc5\xb3 \xc4\xafvyko rugpj\xc5\xab\xc4\x8dio 24-25 dienomis. Per dvi dienas buvo nu\xc5\xbeudyta apie 23 000 \xc5\xbeyd\xc5\xb3 (i\xc5\xa1 kuri\xc5\xb3 dauguma, 14-16 t\xc5\xabkst., buvo Vengrijos \xc5\xbeyd\xc5\xb3)._NEWLINE_1944 m. miest\xc4\x85 \xe2\x80\x9ei\xc5\xa1laisvina\xe2\x80\x9c Raudonoji armija, Kamenecas v\xc4\x97l tampa USSR dalimi. Soviet\xc5\xb3 valdymo metais mieste ypa\xc4\x8d pl\xc4\x97sta pramon\xc4\x97, susisiekimas._NEWLINE_Nuo 1991 m. nepriklausomos Ukrainos miestas. Nuo 1998 m. koncentruojamasi \xc4\xaf turizm\xc4\x85.\n_START_SECTION_\nKult\xc5\xabra\n_START_PARAGRAPH_\nMieste veikia lankomiausias visoje srityje nacionalinis istorinis-architekt\xc5\xabrinis draustinis \xe2\x80\x9eKamenecas\xe2\x80\x9c. Kasmet mieste rengiami muzikos, skraidymo oro balionais, meno festivaliai, automobili\xc5\xb3 lenktyn\xc4\x97s. I\xc5\xa1 viso per metus miest\xc4\x85 aplanko apie 140 000 turist\xc5\xb3.'